钦定古今图书集成/理学汇编/文学典/第258卷 > 刘勰文心雕龙 > 《大言赋》周宋玉
## 钦定古今图书集成/理学汇编/文学典/第258卷 > 刘勰文心雕龙 > 《大言赋》周宋玉

楚襄王与唐勒、景差、宋玉游于阳云之台，王曰：“能为
寡人大言者上坐。”玉因唏曰：“操是《太阿》，戮剥一世。流
血冲天车不可以厉。”至唐勒曰：“壮士愤兮绝天维，北
斗戾兮太山夷。”至景差曰：“校士猛毅皋陶嘻，大笑至
兮摧覆思。锯牙裾云晞甚大，吐舌万里唾一世。”至宋
玉，曰：“方地为车，圆天为盖，长剑耿介，倚乎天外。”王曰：
“未可也。”玉曰：“并吞四夷，渴饮枯海，跂越九州，无所容
止。身大四塞，愁不可长；据地蹴天，迫不得仰。若此之
大也，如何？”楚王曰：“善！”